РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/232 -13

18. јун 2013. године

Б е о г р а д

ЗАПИСНИК

43. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 18. ЈУНА 2013. ГОДИНЕ

Седница Oдбора је почела у 14,10 часова.

 Седницом је председавала Весна Ковач, председница Одбора.

Поред председнице, седници су присуствовали чланови Одбора: Зоран Антић, Верољуб Арсић, Војислав Вујић, Зоран Касаловић, др Милорад Мијатовић, Драган Томић и Момо Чолаковић и Мирјана Марјановић, заменик члана Одбора Душице Николић.

 Седници нису присуствовали чланови Одбора: Жика Гојковић, мр Божидар Ђелић, Бојан Ђурић, Радмило Костић, Душица Николић, Радојко Обрадовић, Золтан Пек, Александар Сенић и Ђорђе Стојшић .

 Седници су присуствовали Катица Вијук, заменик члана Одбора Верољуба Арсића; Дејан Раденковић, заменик члана Одбора Зорана Касаловића и др Владимир Маринковић, заменик члана Одбора др Милорада Мијатовића.

 На позив председнице Одбора, седници су присуствовали: Јоргованка Табаковић, гувернер Народне банке Србије; Ана Глигоријевић и Веселин Пјешчић, вицегувернери Народне банке Србије; Небојша Савић, председник Савета гувернера Народне банке Србије; Бранко Хинић и Жељко Јовић, генерални директори и Бојан Терзић, директор Дирекције за правне послове Народне банке Србије; Бојана Митровић, потпредседница Државне ревизорске институције; Гордана Тишма и Мирослав Митровић, чланови Савета Државне ревизорске институције; Цветана Пршић, врховни државни ревизор; Ива Василић, шеф кабинета председника; Мирјана Марковић, секретар и Јасмина Вратоњић, начелник Службе за финансије и рачуноводство у Државној ревизорској институцији и Милена Ковачевић, руководилац Групе за банкарство и лизинг у Министарству финансија и привреде.

 На предлог председнице, Одбор је већином гласова (осам за, један није гласао) утврдио

Д н е в н и р е д

1. Разматрање Извештаја о монетарној политици у 2011. години,који је поднела Народна банка Србије;

2. Разматрање Извештаја о пословању и резултатима рада Народне банке Србије у 2011. години;

3. Разматрање Извештаја о стабилности финансијског система за 2011. годину,који је поднела Народна банка Србије;

4. Разматрање Полугодишњег извештаја Народнe банке Србије о монетарној политици, за период јануар - јун 2012. године;

 5. Разматрање Извештаја Савета гувернера Народне банке Србије о раду за 2012. годину, од 4. октобра 2012. године и 26. априла 2013. године;

 6. Разматрање Програма монетарне политике Народне банке Србије за 2013. годину;

 7. Разматрање Финансијског плана Народне банке Србијеза2013. годину, који је Савет гувернера Народне банке Србије донео 25. децембра 2012. године;

 8. Разматрање Извештаја о раду Државне ревизорске институцијеза 2012. годину.

 Пре преласка на рад по утврђеном дневном реду, Одбор је већином гласова (осам за, један није гласао) усвојио записнике 40. и 41. седнице Одбора.

 Одбор је једногласно прихватио предлог председнице Одбора да се обави јединствено разматрање прве до седме тачке дневног реда, а одвојено одлучивање.

**Прва-седма тачка дневног реда -** Разматрање Извештаја о монетарној политици у 2011. години,који је поднела Народна банка Србије; Извештаја о пословању и резултатима рада Народне банке Србије у 2011. години; Извештаја о стабилности финансијског система за 2011. годину,који је поднела Народна банка Србије; Разматрање Полугодишњег извештаја Народнe банке Србије о монетарној политици, за период јануар - јун 2012. године; Извештаја Савета гувернера Народне банке Србије о раду за 2012. годину; Програма монетарне политике Народне банке Србије за 2013. годину; и Финансијског плана Народне банке Србијеза2013. годину, који је Савет гувернера Народне банке Србије донео 25. децембра 2012. године

 Уводне напомене дала је Јоргованка Табаковић, гувернер Народне банке Србије.

 Одбор је, затим, прешао на одлучивање по првој до седме тачке дневног реда.

 1) Одбор је једногласно усвојио Извештај о монетарној политици у 2011. години који је поднела Народна банка Србије.

 2) Одбор је једногласно усвојио Извештај о пословању и резултатима рада Народне банке Србије у 2011. години.

 3) Одбор је већином гласова (седам за, два нису гласала) усвојио Извештај о стабилности финансијског система за 2011. годину,који је поднела Народна банка Србије.

4) Одбор је једногласно усвојио Полугодишњи извештај Народнe банке Србије о монетарној политици, за период јануар - јун 2012. године.

 5) Одбор је већином гласова (осам за, један није гласао) усвојио Извештај Савета гувернера Народне банке Србије о раду за 2012. годину.

 6) Одбор је једногласно усвојио Програм монетарне политике Народне банке Србије за 2013. годину.

 7) Одбор је једногласно усвојио Финансијски план Народне банке Србијеза2013. годину, који је Савет гувернера Народне банке Србије донео 25. децембра 2012. године.

**Осма тачка дневног реда -** Разматрање Извештаја о раду Државне ревизорске институцијеза 2012. годину

 Уводно излагање поднела је Бојана Митровић, потпредседница Државне ревизорске институције.

 У дискусији су учествовале Бојана Митровић и Весна Ковач.

 Бојана Митровић је навела да Извештај садржи осам поглавља, која обухватају правни основ за подношење извештаја, однос са Народном скупштином, остваривање стратешког плана, извршење Програма ревизије за 2012. годину, завршни рачун Државне ревизорске институције, рад Савета Државне ревизорске институције и сарадњу са међународним организацијама и другим институцијама. Нагласила је да Извештај презентује резултате ревизија извршених крајем 2012. године.

 Државна ревизорска институција је пружала подршку и стручну помоћ Народној скупштини у остваривању контролне функције над трошењем јавних средстава. Вршењем екстерне ревизије и давањем независне потврде и професионалног уверења о начину коришћења јавних средстава, Државна ревизорска институција доприноси јачању одговорности за начин располагања и коришћење тих средстава, повећава прегледност финансијских информација и поузданост информација на основу којих корисници рачуноводтвених извештаја заснивају своје одлуке.

 Истакла је да је Државна ревизорска институција у 2012. години у потпуности остварила планиране задатке. Спроведене су ревизије код 46 субјеката и ревизије саставних делова финансијских извештаја и то 19 у Сектору за ревизију буџета и буџетских фондова и 78 у Сектору за ревизију и организацију обавезног социјалног осигурања, сачињено је и објављено 143 извештаја, изражено 28 позитивних мишљења, 100 мишљења са резервом, уз уздржавање од давања мишљења на биланс стања. Ради отклањања неправилности, које се могу отклонити, ревидираним субјектима је дат рок од 45 до 90 дана, у зависности од величине субјекта и времена потребног за достављање одазивног извештаја.

 У вези са постревизионим активностима, Државна ревизорска институција је дала 787 препорука, оне које су вези са ревидираним финансијским извештајима из 2010. године су извршене, а оне које су вези са ревидираним финансијским извештајима из 2011. године су извршене у великом проценту, дата су мишљења о одазивним извештајима, тако да ће на више од 90% њих бити дата позитивна оцена веродостојности. Посебно је напоменула да су дате 24 препоруке, које се односе на измену и усклађеност постојећих прописа. У току је извршавање одређених препорука Државне ревизорске институције, од којих су неке морале бити одложене због комплексности, неке нису могле бити извршене. Неке препоруке су наишле на неразумевање, углавном када се изврши смена руководства корисника јавних средстава, ново руководство сматра да не треба да отклања препоруке које су се односиле на претходни период. Државна ревизорска институција ће, у сарадњи и разговорима са корисницима јавних средстава, настојати да објасни потребу постојања сукцесије и одговорности за обавезе правних лица, без обзира ко њима руководи.

 Указала је на потребу изградње континуитета ревизија из године у годину, тада би претходни ревизорски извештај представљао основу приликом ревизије следеће године, прегледале би се напомене и извршење датих препорука и одмах могла донети оцена одазивног извештаја. Међутим, због недостатка капацитета Државне ревизорске институције, постоји простор од једне до друге ревизије корисника, односно не могу се сви корисници ревидирати сваке године.

 У складу са својим надлежностима, Државна ревизорска институција је у току 2012. године поднела 154 захтева за покретање прекршајних поступака, 23 пријаве за привредни прекршај и једну кривичну пријаву. Предузете су и активности, на основу Програма ревизије за 2012. годину, за стварање сектора за ревизију сврсисходности и предуслова за увођење те врсте ревизије.

 Весна Ковач је изнела мишљење да је овим извештајем учињен напредак, јер је Одбор обавештен о реализацији датих препорука, што му омогућава да врши контролну функцију. Поред тога, поставила је питање у ком року ће преостале препоруке бити спроведене. Бојана Митровић је одговорила да је законски рок 90 дана, али да ће Државна ревизорска институција да направити пресек извршавања препорука и доставити Одбор детаљан извештај о томе.

 На предлог председнице, Одбор је већином гласова (осам за, један није гласао) прихватио Извештај о раду Државне ревизорске институцијеза 2012. годину и утврдио Предлог закључка.

 Одбор је поднео Народној скупштини следећи

И З В Е Ш Т А Ј

Одбор је, у складу са чланом 238. став 1. Пословника Народне скупштине, размотрио и прихватио Извештај о раду Државне ревизорске институцијеза 2012. годину, који је поднет Народној скупштини на основу члана 43. став 1. тачка 1. и члана 45. Закона о Државној ревизорској институцији и утврдио Предлог закључка, који доставља Народној скупштини на разматрање и усвајање.

Предлог закључка достављен Народној скупштини гласи:

 П Р Е Д Л О Г

 На основу члана 8. став 1. Закона о Народној скупштини („Службени гласник РС“, број 9/10) и члана 238. став 5. Пословника Народне скупштине („Службени гласник РС“, број 20/12 - Пречишћени текст),

 Народна скупштина Републике Србије, на \_\_ седници \_\_\_ заседања, одржаној \_\_\_ 2013. године, донела је

З А К Љ У Ч А К

поводом разматрања Извештаја о раду Државне ревизорске институције за 2012. годину

1. Народна скупштина оцењује да је Државна ревизорска институција у свом Извештају о раду за 2012. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

 2. Задужује се Државна ревизорска институција да, у року од 90 дана од дана објављивања овог закључка, достави Народној скупштини извештај о реализацији, до 31. марта 2013. године, препорука датих у извештајима о ревизији за 2011. годину.

 3. Овај закључак објавити у „Службеном гласнику Републике Србије“.

За известиоца Одбора и представника предлагача закључка на седници Народне скупштине одређена је Весна Ковач, председник Одбора.

 Препис тонског снимка 43. седнице Одбора чини саставни део овог записника.

 Седница је закључена у 15,00 часова.

 СЕКРЕТАР ОДБОРА ПРЕДСЕДНИК ОДБОРА

 Милена Сандић Весна Ковач